Nadeem Farooq (RV), 2012-11-15:
Tak, formand.
Forslaget går ud på at bevare boligjobordningen.
Der er ingen tvivl om, at boligjobordningen har haft en positiv effekt på f.eks. beskæftigelsen, men det centrale spørgsmål er jo, om den positive effekt er tilstrækkelig i forhold til, hvor mange penge man har brugt på den.
Det mener jeg ikke er tilfældet.
Lad mig som radikal ordfører slå fast, at vi er imod at bevare ordningen.
For Radikale Venstre har det længe været et erklæret mål at sænke skattetrykket på arbejde, dvs. sænke skatten på arbejde markant.
Det lykkedes med skattereformen, hvor vi sænkede skatten og gjorde nogle andre fornuftige ting.
Det er det, man kan kalde skattelettelser ind ad fordøren.
Regeringen lægger derimod ikke op til at videreføre den såkaldte boligjobordning, som er et fradrag for håndværkerarbejde.
Ordningen koster 1,75 mia. kr. om året, og hvis man vil videreføre den, skal man også finde den fulde finansiering.
Venstre har jeg hørt vil finde de penge ved bl.a. at bekæmpe socialt bedrageri.
Socialt bedrageri er vi vel alle sammen imod, men det er noget af en fugle på taget-øvelse, hvis man ikke mere præcist anviser finansiering.
Heller ikke her mener jeg at Venstre overbeviser, når det handler om at skaffe finansiering til nogle forslag.
Det bliver skønnet, at boligjobordningen samlet set har skabt omkring 1.200 nye job, og det giver altså en udgift på 1,5 mio. kr. pr. nyt job.
Det synes jeg er en meget dyr måde at skabe job på.
Det skyldes, at vi langt hen ad vejen giver skattelettelser på aktiviteter, der alligevel ville være blevet udført.
Det er også derfor, de økonomiske vismænd taler om et betragteligt dødvægtstab ved denne ordning. Jeg er selvfølgelig helt med på, at store dele af byggeriet og håndværkerne gerne vil beholde ordningen.
Hvem vil ikke have en skattelettelse? fristes jeg til at spørge.
Men samlet set er det ikke en særlig effektiv måde at bedrive skattepolitik på.
Det, man skal huske på, er, at det for det her forslag også gælder, at man skal anlægge de gængse måder at anskue skattepolitikken på og se på: Hvordan virker forslaget på konkurrencekraften, hvordan virker det på fordelingen, og hvad med de administrative omkostninger ved at føre en sådan skattepolitik?
Der mener jeg samlet set ikke at det er en særlig hensigtsmæssig måde at føre skattepolitik på.
Vi er selvfølgelig meget optaget af at stimulere dansk økonomi.
Det er vi i Radikale Venstre, og det er vi også i regeringen som helhed.
Vi har lanceret flere initiativer, der skal sikre en større indenlandsk efterspørgsel.
Men samtidig – og det er meget vigtigt for os i Radikale Venstre og for regeringen – holder vi stædigt fast ved reformkursen, fordi reformkursen både giver en gevinst her og nu og på længere sigt.
Reformkursen fremtidssikrer vores økonomi på længere sigt, fordi der kommer mere balance i den danske husholdning, og man skal huske på, at den tillid, som der bliver bygget op med reformkursen, bidrager til dansk økonomi nu og her.
Det er netop denne tillid, vi skal omsætte til, at danske husholdninger øger privatforbruget – det er der plads til – og at virksomhederne sætter yderligere turbo på nyansættelser.
Der er mange jobåbninger allerede nu, men vi kan godt drive det yderligere frem med vores reformkurs.
Samlet set mener jeg, at regeringens økonomiske politik er det rette svar på de økonomiske udfordringer.